[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.9.2006

COM(2006) 501 τελικό

2005/0017 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

κοινή θέση που καθορίστηκε από το Συμβούλιο ενόψει της έκδοσης κανονισμού του Ευρωπαϊκού Κοινοβουλίου και του Συμβουλίου σχετικά με την ίδρυση Ευρωπαϊκού Ινστιτούτου για την Ισότητα των Φύλων

2005/0017 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

κοινή θέση που καθορίστηκε από το Συμβούλιο ενόψει της έκδοσης κανονισμού του Ευρωπαϊκού Κοινοβουλίου και του Συμβουλίου σχετικά με την ίδρυση Ευρωπαϊκού Ινστιτούτου για την Ισότητα των Φύλων (Κείμενο που παρουσιάζει ενδιαφέρον για τον ΕΟΧ)

1. ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία διαβίβασης της πρότασης στο ΕΚ και στο Συμβούλιο: COM(2005) 81 τελικό - 2005/0017 (COD): | 8.3.2005 |

Ημερομηνία της γνωμοδότησης της Ευρωπαϊκής Οικονομικής και Κοινωνικής Επιτροπής: | 27.9.2005 |

Ημερομηνία της γνωμοδότησης του Ευρωπαϊκού Κοινοβουλίου σε πρώτη ανάγνωση: | 14.3.2006 |

Ημερομηνία διαβίβασης της τροποποιημένης πρότασης στο Ευρωπαϊκό Κοινοβούλιο και στο Συμβούλιο: | 8.5.2006 |

Ημερομηνία πολιτικής συμφωνίας του Συμβουλίου σχετικά με την κοινή θέση: | 1.6.2006 |

Ημερομηνία επίσημης έγκρισης της κοινής θέσης από το Συμβούλιο: | 21.9.2006 |

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Το προτεινόμενο Ινστιτούτο έχει σχεδιαστεί έτσι ώστε να παρέχει τεχνική υποστήριξη τόσο στα κράτη μέλη όσο και στα κοινοτικά όργανα, και ιδίως στην Επιτροπή, προκειμένου να σημειωθεί πρόοδος και να εξασφαλιστεί με τον καλύτερο δυνατό τρόπο η εφαρμογή της κοινοτικής πολιτικής για την ισότητα των φύλων στην Ευρωπαϊκή Ένωση. Σε αυτό το πλαίσιο, το Ινστιτούτο θα εξασφαλίσει τη συλλογή και την ανάλυση αντικειμενικών, αξιόπιστων και συγκρίσιμων σε κοινοτικό επίπεδο δεδομένων, την ανάπτυξη κατάλληλων μεθοδολογικών εργαλείων ιδίως για την ενσωμάτωση της διάστασης του φύλου στις κοινοτικές πολιτικές· θα διευκολύνει την ανταλλαγή ορθών πρακτικών, το διάλογο μεταξύ των ενδιαφερόμενων φορέων και την προώθηση των γνώσεων· τέλος, θα προβάλει περισσότερο αυτή την κοινοτική πολιτική στους ευρωπαίους πολίτες.

Η πρόταση συμβαδίζει με την ανακοίνωση του 2002 για το πλαίσιο λειτουργίας των ευρωπαϊκών ρυθμιστικών οργανισμών και με το σχέδιο διοργανικής συμφωνίας για τους ίδιους αυτούς οργανισμούς (το οποίο προτάθηκε το Φεβρουάριο του 2005 και συζητείται σήμερα), ιδίως σε ό,τι αφορά τα ακόλουθα σημεία:

- το περιορισμένο διοικητικό συμβούλιο, το οποίο θα αποτελείται από 6 εκπροσώπους του Συμβουλίου (και όχι πλέον από έναν εκπρόσωπο ανά κράτος μέλος) και 6 εκπροσώπους της Επιτροπής, καθώς και 3 εκπροσώπους των εργοδοτών, των εργαζομένων και των ΜΚΟ σε ευρωπαϊκό επίπεδο, χωρίς δικαίωμα ψήφου·

- την ίση εκπροσώπηση Συμβουλίου και Επιτροπής: το Ινστιτούτο έχει σχεδιαστεί έτσι ώστε να παράσχει τεχνική υποστήριξη τόσο στα κράτη μέλη όσο και στα κοινοτικά όργανα, και ιδίως στην Επιτροπή και η ισότιμη εκπροσώπηση στο πλαίσιο του διοικητικού συμβουλίου αποσκοπεί στην εξισορρόπηση, αφενός, της επιδίωξης των κοινοτικών στόχων και, αφετέρου, της συνεκτίμησης των εθνικών συμφερόντων·

- την πρόβλεψη ενός συμβουλευτικού σώματος στο οποίο εκπροσωπούνται εμπειρογνώμονες από όλα τα κράτη μέλη (συμμετέχουν επίσης 3 μέλη που εκπροσωπούν τους εργοδότες, τους εργαζομένους και τις ΜΚΟ σε ευρωπαϊκό επίπεδο) και του οποίου καθήκον είναι η διευκόλυνση της συνεργασίας και της ανταλλαγής πληροφοριών μεταξύ του Ινστιτούτου και των αρμόδιων ιδρυμάτων και φορέων στα διάφορα κράτη μέλη·

- τις διατάξεις σχετικά με τις διαδικασίες επιλογής του διευθυντή και παράτασης της σύμβασής του.

3. ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΕΩΣ

3.1. Γενικές παρατηρήσεις

Η Επιτροπή θεωρεί ότι η κοινή θέση του Συμβουλίου, η οποία εγκρίθηκε ομόφωνα, συνάδει, γενικά, με την αρχική πρόταση της Επιτροπής, καθώς και με την τροποποιημένη της πρόταση, με εξαίρεση ένα σημαντικό σημείο που αφορά τη σύνθεση του διοικητικού συμβουλίου του Ινστιτούτου.

Πράγματι, το Συμβούλιο επέφερε βελτιώσεις στο αρχικό κείμενο, οι οποίες δεν μεταβάλλουν επί της ουσίας την πρόταση της Επιτροπής. Ακολούθησε, επίσης, σε μεγάλο βαθμό, την τροποποιημένη πρόταση της Επιτροπής και συμπεριέλαβε στην κοινή του θέση τις περισσότερες τροποποιήσεις που πρότεινε το Ευρωπαϊκό Κοινοβούλιο, έτσι όπως έγιναν δεκτές από την Επιτροπή στην τροποποιημένη της πρόταση. Το Συμβούλιο δεν έκανε δεκτές ορισμένες τροποποιήσεις, που είχε απορρίψει επίσης η Επιτροπή και οι οποίες αφορούν οριζόντια θέματα για όλους τους κοινοτικούς οργανισμούς ώστε να τηρηθεί μια συνεκτική προσέγγιση.

Ως προς το ζήτημα της σύνθεσης του διοικητικού συμβουλίου, το Ευρωπαϊκό Κοινοβούλιο πρόκρινε τη δημιουργία διοικητικού συμβουλίου πιο περιορισμένου από εκείνο που είχε προτείνει η Επιτροπή, το οποίο θα αποτελείται από 13 μέλη (9 εκπροσώπους του Συμβουλίου, 1 εκπρόσωπο της Επιτροπής και 3 εκπροσώπους των κοινωνικών εταίρων και των ΜΚΟ χωρίς δικαίωμα ψήφου). Η Επιτροπή δέχθηκε αυτή την πρόταση υπό τον όρο ότι, σε πολύ λίγες περιπτώσεις στις οποίες είναι αναμφισβήτητη η ευθύνη της Επιτροπής, το βάρος της ψήφου του εκπροσώπου της Επιτροπής θα ενισχυθεί ώστε να διαφυλαχθεί η ισορροπία μεταξύ των δύο οργάνων. Η Επιτροπή συμπεριέλαβε επίσης στην τροποποιημένη της πρόταση ένα σύστημα εκ περιτροπής εκπροσώπησης των μελών του διοικητικού συμβουλίου ώστε να εξασφαλίζεται η γεωγραφική ισορροπία μεταξύ των κρατών μελών.

Η Επιτροπή λυπάται που το Συμβούλιο πρόκρινε το διευρυμένο διοικητικό συμβούλιο, αποτελούμενο από 31 μέλη τα οποία περιλαμβάνουν 1 εκπρόσωπο από κάθε κράτος μέλος. Θεωρεί ότι ένα περιορισμένο διοικητικό συμβούλιο μπορεί καλύτερα να εξασφαλίσει την αποτελεσματικότητα του Ινστιτούτου, λόγω του μικρού του μεγέθους και του μικρού του προϋπολογισμού, καθώς και του τεχνικού χαρακτήρα του. Η Επιτροπή επέμεινε στη θέση της και έκανε δήλωση η οποία καταχωρίστηκε στα πρακτικά του Συμβουλίου της 1ης Ιουνίου 2006.

Η Επιτροπή λυπάται επίσης για το γεγονός ότι το Συμβούλιο απέρριψε την πρόταση καθορισμού ελάχιστου επιπέδου εκπροσώπησης στο διοικητικό συμβούλιο ανά φύλο (τουλάχιστον 40% άνδρες και γυναίκες), η οποία είχε υποβληθεί από το Ευρωπαϊκό Κοινοβούλιο και συμπεριληφθεί στην τροποποιημένη πρόταση της Επιτροπής (βλέπε σημείο 3.2.2).

3.2. Τρόπος με τον οποίο ελήφθησαν υπόψη οι τροπολογίες του Ευρωπαϊκού Κοινοβουλίου

Το Ευρωπαϊκό Κοινοβούλιο ενέκρινε 50 τροπολογίες με σκοπό:

α) την ενίσχυση της σαφήνειας του κειμένου·

β) την ενίσχυση/διευκρίνιση των καθηκόντων του Ινστιτούτου, καθώς και των μεθόδων εργασίας του·

γ) την αναφορά οριζόντιων θεμάτων·

δ) την εισαγωγή διευκρινίσεων οι οποίες, μολονότι είναι εποικοδομητικές, δεν έχουν τη θέση τους σε έναν κανονισμό.

Η Επιτροπή έκανε δεκτές 40 από αυτές τις τροπολογίες, 28 στο σύνολό τους και 12 ελαφρά αναδιατυπωμένες. Απέρριψε 10 τροπολογίες οι οποίες αφορούν τις δύο τελευταίες κατηγορίες γ) και δ).

Το Συμβούλιο ακολούθησε την Επιτροπή και έκανε δεκτές τις περισσότερες τροπολογίες είτε στο σύνολό τους είτε προσαρμοσμένες από την Επιτροπή ή ελαφρά τροποποιημένες από το ίδιο (35 τροπολογίες συνολικά). Το Συμβούλιο απέρριψε 15 τροπολογίες (5 τροπολογίες επιπλέον των 10 που δεν έκανε δεκτές η Επιτροπή). Μεταξύ των 5 τροπολογιών που απέρριψε το Συμβούλιο περιλαμβάνεται η τροπολογία που αφορά τη σύνθεση του διοικητικού συμβουλίου. Η Επιτροπή διαφωνεί με αυτή την απόρριψη.

3.2.1. Τροπολογίες του ΕΚ που λαμβάνονται υπόψη στο σύνολό τους, εν μέρει ή στο πνεύμα τους στην τροποποιημένη πρόταση της Επιτροπής και στην κοινή θέση του Συμβουλίου

Η κοινή θέση επαναλαμβάνει την πλειονότητα των τροπολογιών που έκανε δεκτές η Επιτροπή οι οποίες ενισχύουν τη σαφήνεια του κειμένου ή ενισχύουν/διευκρινίζουν τα καθήκοντα του Ινστιτούτου και τις μεθόδους εργασίας του ως έχουν (2, 6, 9, 59/74, 18, 64/80, 65/81, 29, 35, 36, 38, 41, 42, 45, 53 και 55) ή προσαρμοσμένες από την Επιτροπή (3-εν μέρει, 4, 5, 7, 8, 10, 59/74, 13, 15-εν μέρει, 60/76-εν μέρει, 61αναθ/77-εν μέρει, 17, 20, 24, 25, 28, 29, 62/78, 63/79, 40 και 48-εν μέρει).

3.2.2. Τροπολογίες του ΕΚ που λαμβάνονται υπόψη στο σύνολό τους, εν μέρει ή στο πνεύμα τους στην τροποποιημένη πρόταση της Επιτροπής αλλά όχι στην κοινή θέση του Συμβουλίου

Πρόκειται για τις εξής τροπολογίες:

Τροπολογία αριθ. 66/82 (σύνθεση του διοικητικού συμβουλίου): η τροπολογία αυτή επί του άρθρου 10 παράγραφος 1 προβλέπει τη δημιουργία περιορισμένου διοικητικού συμβουλίου 13 μελών (9 από το Συμβούλιο – που θα επιλέγονται βάσει καταλόγου που θα προτείνεται από την Επιτροπή και μετά από διαβούλευση με το Ευρωπαϊκό Κοινοβούλιο – 1 μόνο από την Επιτροπή, καθώς και 3 εκπροσώπων των κοινωνικών εταίρων και των ΜΚΟ χωρίς δικαίωμα ψήφου)[1]. Αυτή η θέση του Ευρωπαϊκού Κοινοβουλίου ευθυγραμμίζεται με το ψήφισμα που εξέδωσε την 1η Δεκεμβρίου 2005 σχετικά με το σχέδιο διοργανικής συμφωνίας για ένα πλαίσιο λειτουργίας των μελλοντικών ρυθμιστικών οργανισμών.

Η Επιτροπή έκανε δεκτή αυτή τη θέση του Ευρωπαϊκού Κοινοβουλίου υπό τον όρο ότι θα διατηρηθεί η ισορροπία μεταξύ των δύο οργάνων στις περιπτώσεις που είναι αναμφισβήτητη η ευθύνη της Επιτροπής (δηλαδή για την έγκριση του προγράμματος εργασίας και του προϋπολογισμού). Για το σκοπό αυτό, η Επιτροπή πρότεινε να προστεθεί η ακόλουθη διάταξη στο άρθρο 10 παράγραφος 7 (διαδικασία λήψης αποφάσεων στο πλαίσιο του διοικητικού συμβουλίου):

« Στην περίπτωση αποφάσεων που αναφέρονται στο άρθρο 10 παράγραφος 5 στοιχεία α) και δ), το βάρος της ψήφου του εκπροσώπου της Επιτροπής θα είναι ίσο με το βάρος όλων των μελών που διορίζονται από το Συμβούλιο στο σύνολό τους ».

Πρότεινε να συνοδευτεί η τροπολογία αυτή από την ακόλουθη αιτιολογική σκέψη:

« Για να εξασφαλιστεί η αποτελεσματικότητα του Ινστιτούτου και συνυπολογίζοντας το μέγεθος και τον τεχνικό χαρακτήρα του, η διαχείρισή του θα ασκείται από ένα περιορισμένο Διοικητικό Συμβούλιο, το οποίο θα αποτελείται από 9 εκπροσώπους του Συμβουλίου και 1 μόνον εκπρόσωπο της Επιτροπής και 3 εκπροσώπους των ενδιαφερόμενων φορέων χωρίς δικαίωμα ψήφου. Η ισορροπία μεταξύ των δύο θεσμικών οργάνων, του Συμβουλίου και της Επιτροπής, πρέπει να διαφυλάσσεται σε περίπτωση που είναι αναμφισβήτητη η ευθύνη της Επιτροπής (ιδίως για την έγκριση του προγράμματος εργασίας και του προϋπολογισμού) ».

Η Επιτροπή, συνεκτιμώντας το αίτημα των κρατών μελών, τα οποία θα μπορούσαν να ακολουθήσουν την προσέγγιση της Επιτροπής υπέρ ενός περιορισμένου διοικητικού συμβουλίου εφόσον τηρούνταν η γεωγραφική ισορροπία, καθώς και το γεγονός ότι η σύνθεση του διοικητικού συμβουλίου που προτείνει το Ευρωπαϊκό Κοινοβούλιο παρέχει τη δυνατότητα στους εκπροσώπους όλων των κρατών μελών, χάρη σε ένα σύστημα εκ περιτροπής εκπροσώπησης, να γίνουν μέλη του διοικητικού συμβουλίου κατά τη διάρκεια τριών θητειών (9 x 3 = 27), πρότεινε το εν λόγω σύστημα εκ περιτροπής εκπροσώπησης ως προσθήκη στην τροπολογία 66/82:

« 1. Το Συμβούλιο … Ο κατάλογος που καταρτίζεται από την Επιτροπή βάσει προτάσεων των κρατών μελών και σύμφωνα με ένα σύστημα εκ περιτροπής εκπροσώπησης κατά σειρά ανάληψης της Προεδρίας, διαβιβάζεται …».

Και φρόντισε να συνοδευτεί αυτή τη διάταξη από την ακόλουθη αιτιολογική σκέψη:

«Για να εξασφαλιστεί η απαραίτητη γεωγραφική ισορροπία μεταξύ των κρατών μελών, οι εκπρόσωποι του Συμβουλίου θα διορίζονται για κάθε εκ περιτροπής θητεία σύμφωνα με τη σειρά ανάληψης της Προεδρίας του Συμβουλίου».

Τέλος, η Επιτροπή πρότεινε να περιοριστεί η θητεία των μελών του διοικητικού συμβουλίου από πέντε σε τρία έτη, έτσι ώστε να καταστεί εφικτή η εναλλαγή των κρατών μελών στο διοικητικό συμβούλιο σε εύλογο χρονικό διάστημα. Κατά συνέπεια, το άρθρο 10 παράγραφος 2 τέταρτο εδάφιο τροποποιείται ως εξής:

« Η θητεία διαρκεί τρία έτη χωρίς δυνατότητα ανανέωσης ».

Το Συμβούλιο, μολονότι προτάθηκε το σύστημα αυτό της εκ περιτροπής εκπροσώπησης, απέρριψε αυτή την τροπολογία και διατήρησε τη διατύπωση της γενικής κατεύθυνσης που είχε εγκρίνει τον Ιούνιο του 2005 ακολουθώντας την οριζόντια θέση του για τα διοικητικά συμβούλια των κοινοτικών οργανισμών (διευρυμένο διοικητικό συμβούλιο με 1 εκπρόσωπο ανά κράτος μέλος, 3 εκπροσώπους της Επιτροπής και 3 εκπροσώπους των κοινωνικών εταίρων και των ΜΚΟ χωρίς δικαίωμα ψήφου, συνοδευόμενο από εξαμελές εκτελεστικό γραφείο, λόγω του μεγάλου μεγέθους του διοικητικού συμβουλίου.

Τροποποιήσεις 67/83 και 68/84 σχετικά με το συμβουλευτικό σώμα: η τροπολογία 67/83 επί του άρθρου 12 παράγραφος 1 περιορίζει τους συμμετέχοντες στο Σώμα μόνο στους εκπροσώπους των κρατών μελών, καταργώντας τη συμμετοχή των 3 εκπροσώπων των ΜΚΟ και των κοινωνικών εταίρων σε ευρωπαϊκό επίπεδο, καθώς είναι μέλη χωρίς δικαίωμα ψήφου στο διοικητικό συμβούλιο. Η Επιτροπή, ευθυγραμμιζόμενη με την τροπολογία 66/82 σχετικά με την περιορισμένη σύνθεση του διοικητικού συμβουλίου, δέχθηκε να περιοριστεί το συμβουλευτικό σώμα μόνο στους εκπροσώπους των κρατών μελών και έκρινε επαρκή τη συμμετοχή των 3 ενδιαφερόμενων μερών μόνο στο διοικητικό συμβούλιο. Η τροπολογία 68/84 επί του άρθρου 12 παράγραφος 4 προσθέτει ότι το συμβουλευτικό σώμα θα επικουρεί τον διευθυντή στην προετοιμασία του ετήσιου και μεσοπρόθεσμου προγράμματος δραστηριοτήτων του Ινστιτούτου. Είναι σημαντικό, στο πλαίσιο ενός περιορισμένου διοικητικού συμβουλίου όπου δεν εκπροσωπούνται όλα τα κράτη μέλη, να ενισχυθεί ο ρόλος του συμβουλευτικού σώματος, το οποίο αποτελείται από εκπροσώπους όλων των κρατών μελών. Το Συμβούλιο, που τάσσεται υπέρ της εκπροσώπησης όλων των κρατών μελών στο διοικητικό συμβούλιο, κατάργησε το συμβουλευτικό σώμα προσθέτοντας στα καθήκοντα του Ινστιτούτου μια ετήσια συνεδρίαση των εμπειρογνωμόνων των κρατών μελών στον τομέα της ισότητας των δύο φύλων, βλέπε άρθρο 3 παράγραφος 1 στοιχείο ε).

Τροπολογία 39: αυτή η τροπολογία επί του άρθρου 10 παράγραφος 2 εδάφιο 2 προβλέπει ότι τα τρία θεσμικά όργανα πρέπει να μεριμνούν ώστε οι άνδρες και οι γυναίκες να εκπροσωπούνται εξίσου και κανένα από τα δύο φύλα να μην καταλαμβάνει λιγότερο από το 40% των εδρών στο διοικητικό συμβούλιο. Η Επιτροπή έκανε δεκτή αυτή την τροπολογία, επειδή είναι απαραίτητο να εξασφαλιστεί ότι οι αποφάσεις που λαμβάνονται στο πλαίσιο του διοικητικού συμβουλίου αντικατοπτρίζουν τις ανάγκες του συνόλου της κοινωνίας. Το Συμβούλιο την απέρριψε, επιμένοντας ότι είναι δύσκολο για τα κράτη μέλη να εφαρμόσουν το ελάχιστο αυτό όριο. Η Επιτροπή λυπάται για την απόρριψη αυτή, όπως αναφέρει στη δήλωσή της η οποία επισυνάπτεται στα πρακτικά του Συμβουλίου της 1ης Ιουνίου 2006.

Τροπολογία αριθ. 26: αυτή η τροπολογία επί του άρθρου 3 παράγραφος 1 εισάγει ένα νέο στοιχείο γ) σχετικά με το διάλογο που θα πρέπει να αναπτύξει το Ινστιτούτο σε διεθνές επίπεδο με τους αρμόδιους οργανισμούς για την προώθηση της ισότητας μεταξύ ανδρών και γυναικών. Αυτή η συνεργασία προβλέπεται ήδη στο άρθρο 8 παράγραφος 1 αλλά το Ευρωπαϊκό Κοινοβούλιο ήθελε να της προσδώσει περισσότερη αξία, ενσωματώνοντάς την και στα καθήκοντα. Η συνεργασία με οργανισμούς σε διεθνές επίπεδο είναι σημαντική, αλλά δεν θα πρέπει να είναι υπερβολική, δεδομένου του μεγέθους και του προϋπολογισμού του Ινστιτούτου στο πρώτο στάδιο της λειτουργίας του.

Σε αυτό το πλαίσιο, η Επιτροπή έκανε δεκτή την τροπολογία κατόπιν αναδιατύπωσης, προκειμένου να απλουστεύσει το καθήκον αυτό και να το ευθυγραμμίσει με άλλους οργανισμούς: πρέπει, συνεπώς, να αντικατασταθεί το κείμενο με την ακόλουθη φράση, που αντλεί την έμπνευσή της από τον Ευρωπαϊκό Οργανισμό για την Ασφάλεια και την Υγεία στην Εργασία: « τη συλλογή και τη διάθεση πληροφοριών σε θέματα ισότητας των φύλων, οι οποίες προέρχονται από ή προορίζονται για τρίτες χώρες και διεθνείς οργανισμούς ». Το Συμβούλιο δεν δέχθηκε αυτή την τροπολογία ούτε έτσι όπως την προσάρμοσε η Επιτροπή, κρίνοντας πως το άρθρο 4 παράγραφος 3 και το άρθρο 8 καλύπτουν επαρκώς αυτή την πτυχή.

Επιπλέον, ορισμένα στοιχεία από τις ακόλουθες τροπολογίες απορρίφθηκαν επίσης από το Συμβούλιο.

Τροπολογίες 3 και 60/76 (για τα καθήκοντα του Ινστιτούτου): η τροπολογία 3 στην αιτιολογική σκέψη 10 αποτελείται, αφενός, από δύο μικρές προσθήκες οι οποίες ενισχύουν τη σαφήνεια του κειμένου και, αφετέρου, από την αντικατάσταση της λέξης «συλλογή» με τη λέξη «τεκμηρίωση» πληροφοριών και δεδομένων, έτσι ώστε να είναι σαφές ότι το Ινστιτούτο θα δώσει μεγαλύτερη έμφαση στην ανάλυση των πληροφοριών και των δεδομένων που συλλέχθηκαν από άλλα ιδρύματα και κέντρα ερευνών σε επίπεδο κρατών μελών και EUROSTAT, κάτι που θα του προσδώσει προφανή προστιθέμενη αξία· στην ίδια γραμμή πλεύσης, η τροπολογία 60/76 επί του άρθρου 3 παράγραφος 1 στοιχείο α) καταργεί τις λέξεις «συλλέγει, καταγράφει», προκειμένου να τονίσει κυρίως την ανάλυση και όχι τη συλλογή. Οι προσαρμογές αυτές έγιναν δεκτές από την Επιτροπή, δεδομένου ότι, για να αναλυθούν οι πληροφορίες, πρέπει κατ’ αρχάς να συλλεχθούν, ακόμη και αν η λέξη «συλλογή» απαλείφεται για να δοθεί μεγαλύτερη έμφαση στην ανάλυση· εξάλλου, η τεκμηρίωση αναφέρεται ρητώς στην αιτιολογική σκέψη 10 μέσω της τροπολογίας 3. Το Συμβούλιο δεν ακολούθησε την Επιτροπή και απέρριψε την κατάργηση του όρου «συλλογή», «συλλέγει» στην αιτιολογική σκέψη 10 και στο άρθρο 3 τονίζοντας ότι η συλλογή δεδομένων αποτελεί σημαντικό στάδιο και προβλέπεται ήδη στα καθήκοντα άλλων συναφών οργανισμών.

Τροπολογία 15 : αυτή η τροπολογία επί του άρθρου 3 παράγραφος 1 στοιχείο β) αποσκοπεί στην ενίσχυση της συνεργασίας με την EUROSTAT και τις εθνικές στατιστικές υπηρεσίες. Το Συμβούλιο απέρριψε το μέρος που αφορά τη συνεργασία του Ινστιτούτου με τις εθνικές στατιστικές υπηρεσίες προτιμώντας να γίνονται οι επαφές αυτές μόνο μέσω EUROSTAT.

Τροπολογία 48 : αυτή η τροπολογία επί του άρθρου 11 παράγραφος 4 προβλέπει ότι ο διευθυντής μπορεί να κλητευθεί από το Συμβούλιο ή από το Ευρωπαϊκό Κοινοβούλιο ανά πάσα στιγμή για ακρόαση όσον αφορά κάθε ζήτημα σε σχέση με τη δραστηριότητα του Ινστιτούτου. Το Συμβούλιο απέρριψε το μέρος που αφορά το ίδιο με το επιχείρημα ότι η ενημέρωση του Συμβουλίου δεν είναι απαραίτητη, από τη στιγμή που εκπροσωπούνται όλα τα κράτη μέλη στο διοικητικό συμβούλιο.

Τροπολογία 61αναθ./77: αυτή η τροπολογία επί του άρθρου 3 παράγραφος 1 στοιχείο γ) προβλέπει τρεις προσθήκες: τη διάδοση και την προώθηση της χρήσης μεθοδολογικών εργαλείων· ότι τα μεθοδολογικά εργαλεία θα στηρίζουν όχι μόνο τις κοινοτικές πολιτικές αλλά και τις απορρέουσες εθνικές πολιτικές, καθώς και ότι θα στηρίζουν την ενσωμάτωση της διάστασης του φύλου σε όλα τα κοινοτικά θεσμικά όργανα και οργανισμούς. Το Συμβούλιο απέρριψε την προώθηση της χρήσης των μεθοδολογικών εργαλείων κρίνοντας ότι αυτό είναι θέμα των πολιτικών αρχών.

3.3. Nέες διατάξεις που εισάγει το Συμβούλιο και οι οποίες αντιστοιχούν στη θέση της Επιτροπής

Το Συμβούλιο δέχθηκε πολύ θετικά την πρόταση της Επιτροπής, με εξαίρεση το ζήτημα της σύνθεσης του διοικητικού συμβουλίου και το συναφές ζήτημα του συμβουλευτικού σώματος.

Κατά τα άλλα, εισήγαγε ορισμένες μικρές τροποποιήσεις με σκοπό τη βελτίωση της σαφήνειας του κειμένου, συγκεκριμένα στο άρθρο 2 (στόχοι), στο άρθρο 5 (ορισμός της ανεξαρτησίας του Ινστιτούτου) κ.λπ.

3.4. Προβλήματα που προέκυψαν κατά την έγκριση της κοινής θέσης

Κατά τη σύνοδό του στις 1 Ιουνίου 2006 το Συμβούλιο κατέληξε σε πολιτική συμφωνία για την έκδοση κοινής θέσης ομόφωνα, συμπεριλαμβανομένου του ζητήματος της σύνθεσης του διοικητικού συμβουλίου. Η Επιτροπή εμμένει στη θέση που έλαβε με την τροποποιημένη της πρόταση και εκφράζει τη λύπη της για την απόρριψη της θέσης της Επιτροπής και του Ευρωπαϊκού Κοινοβουλίου υπέρ της δημιουργίας ευάριθμου διοικητικού συμβουλίου. Η Επιτροπή εκφράζει επίσης τη λύπη της για την απόρριψη από το Συμβούλιο του ελάχιστου απαραίτητου ορίου εκπροσώπησης ανά φύλο στο διοικητικό συμβούλιο (40%). Η Επιτροπή έκανε δήλωση για τα δύο αυτά σημεία, η οποία καταχωρίστηκε στα πρακτικά του Συμβουλίου (βλέπε παράρτημα).

4. ΣΥΜΠΕΡΑΣΜΑ

Η Επιτροπή θεωρεί ότι, στο σύνολό της, η κοινή θέση του Συμβουλίου συνάδει με την πρότασή της και συνεκτιμά τις τροπολογίες που πρότεινε το Ευρωπαϊκό Κοινοβούλιο σε πρώτη ανάγνωση καθώς και την τροποποιημένη πρόταση της Επιτροπής.

Ωστόσο, η Επιτροπή εκφράζει τη λύπη της για το γεγονός ότι το Συμβούλιο τάχθηκε ομόφωνα υπέρ ενός διευρυμένου διοικητικού συμβουλίου αποτελούμενου από 31 μέλη και συνοδευόμενου από εξαμελές εκτελεστικό γραφείο. Οι δυσκίνητες αυτές δομές δε δικαιολογούνται για έναν οργανισμό με προσωπικό 15 ατόμων το 2007 και 30 το 2013 και με ετήσιο προϋπολογισμό περίπου 7,5 εκατομμυρίων ευρώ. Εξάλλου, η Επιτροπή θεωρεί ότι το συμβουλευτικό σώμα, που καταργείται από το Συμβούλιο, θα έδινε τη δυνατότητα σε κάθε κράτος μέλος να συμβάλει στην προετοιμασία και στην εφαρμογή του προγράμματος εργασίας και να ευαισθητοποιήσει το Ινστιτούτο και τα υπόλοιπα κράτη μέλη όσον αφορά τις ανάγκες του Ινστιτούτου.

Η Επιτροπή εκφράζει επίσης τη λύπη της για την απόρριψη από το Συμβούλιο του ελάχιστου απαραίτητου ορίου εκπροσώπησης ανά φύλο στο διοικητικό συμβούλιο (40%). Τα διάφορα αυτά θέματα περιλαμβάνονται σε δήλωση της Επιτροπής η οποία καταχωρίστηκε στα πρακτικά του Συμβουλίου της 1ης Ιουνίου 2006.

ΠΑΡΑΡΤΗΜΑ

Συμβούλιο Απασχόλησης, Κοινωνικής Πολιτικής, Υγείας και Καταναλωτών

1-2 Ιουνίου 2006

Ευρωπαϊκό Ινστιτούτο για την Ισότητα των Φύλων

Δήλωση της Επιτροπής

Η Επιτροπή εκφράζει τη λύπη της για το γεγονός ότι το Συμβούλιο τάχθηκε υπέρ ενός διευρυμένου διοικητικού συμβουλίου αποτελούμενου από ένα αντιπρόσωπο ανά κράτος μέλος, τρεις αντιπροσώπους της Επιτροπής και τρία μέλη χωρίς δικαίωμα ψήφου. Η Επιτροπή διαφωνεί και τάσσεται υπέρ ενός ευάριθμου διοικητικού συμβουλίου.

Η Επιτροπή υπενθυμίζει ότι, σύμφωνα με το νομοθετικό ψήφισμα του Ευρωπαϊκού Κοινοβουλίου της 14ης Μαρτίου 2006 για την πρόταση ίδρυσης Ευρωπαϊκού Ινστιτούτου για την Ισότητα των Φύλων και ιδίως με την τροπολογία 66/82 για τη σύνθεση του διοικητικού συμβουλίου, η τροποποιημένη πρότασή της [COM(2006) 209] προέβλεπε διοικητικό συμβούλιο δεκατριών μελών: εννέα διοριζόμενων από το Συμβούλιο, ενός αντιπροσώπου της Επιτροπής και τριών μελών χωρίς δικαίωμα ψήφου που θα διορίζονταν από την Επιτροπή για να εκπροσωπούν ομάδες ενδιαφερόμενων φορέων.

Η Επιτροπή θεωρεί, σύμφωνα και με το ψήφισμα του Ευρωπαϊκού Κοινοβουλίου της 1ης Δεκεμβρίου 2005 σχετικά με το σχέδιο διοργανικής συμφωνίας όσον αφορά το πλαίσιο λειτουργίας των ευρωπαϊκών ρυθμιστικών οργανισμών, ότι ένα ευάριθμο διοικητικό συμβούλιο θα διασφάλιζε καλύτερη λειτουργία του Ινστιτούτου για την Ισότητα των Φύλων, σε σχέση με την αποστολή και το μέγεθός του.

Η Επιτροπή λυπάται επίσης που το Συμβούλιο δεν δέχθηκε την πρόταση σύμφωνα με την οποία τα τρία θεσμικά όργανα θα μεριμνούσαν ώστε ούτε οι γυναίκες ούτε οι άνδρες να μην υπολείπονται του 40% των μελών του διοικητικού συμβουλίου.

[1] Αυτή η εναλλακτική πρόταση αντλεί την έμπνευσή της από την Αρχή για την Ασφάλεια των Τροφίμων, η οποία δημιουργήθηκε το 2002 και έχει περιορισμένο Διοικητικό Συμβούλιο αποτελούμενο από 18 μέλη (14 εκπροσώπους του Συμβουλίου, 1 μόνον εκπρόσωπο της Επιτροπής και 3 εκπροσώπους των ενδιαφερομένων μερών χωρίς δικαίωμα ψήφου).